Ísland vann sannfærandi 34 - 23 sigur þegar liðið mætti Rússlandi í annarri umferð í E-riðli á Evrópumótinu í handbolta karla í Malmö Arena í Svíþjóð í kvöld . Eftir góðan fyrri hálfleik var íslenska liðið 18 - 11 yfir og þegar yfir leik fór liðið með 11 marka sigur af hólmi . Þar af leiðandi hefur Íslands fjögur stig eftir fyrstu tvo leiki riðlakeppninnar og fer áfram í milliriðil lykti leik Danmerkur og Ungverjalands með jafntefli eða sigri ungverska liðsins . Guðmundur Þórður Guðmundsson , þjálfari íslenska liðsins , ákvað að skipta um hornateymi íslenska liðsins frá sigrinum gegn Dönum en Bjarki Már Elísson og Sigvaldi Björn Guðjónsson hófu leik í stað Guðjóns Vals Sigurðssonar og Arnórs Þórs Gunnarssonar . Arnór Þór kom hins vegar inn af varamannabekknum og skoraði fyrsta mark leiksins úr vítakasti sem Alexander Petersson náði í eftir rúmlega fjögurra mínútna leik . Bjarki Már stimplaði svo inn í leikinn með marki í kjölfarið . Sigvaldi Björn skoraði svo sitt fyrsta mark í leiknum þegar hann kom Íslandi í 4 - 1 eftir tæplega tíu mínútna leik . Alexander kom svo Íslandi í 5 - 1 með marki úr hraðaupphlafi skömmu síðar . Elvar Örn Jónsson komst svo á blað um miðbik fyrri hálfleiks og breytti stöðunni í 8 - 3 Íslandi í vil og Sigvaldi Björn kom svo íslenska liðinu sex mörkum yfir . Aron Pálmarsson var í öðruvísi hlutverki í þessum leik en í sigrinum gegn Danmörku en Rússar tóku hann úr umferð lungann úr leiknum . Fréttablaðið / EPA Á þessum tímapunkti höfðu sex leikmenn íslenska liðsins skorað þessi níu mörk en Kári Kristján Kristjánsson var auk fyrrgreindra aðila á meðal markaskoraranna . Elvar Örn skoraði svo sitt annað mark í leiknum og staðan orðin 10 - 3 fyrir Ísland . Alexander , Kári Kristján og Janus Daði Smárason skoruðu næstu fjögur mörk íslenska liðsins og staðan var 14 - 6 þegar rúmlega 20 mínútur voru liðnar af leiknum en Alexander skoraði tvö þeirra og var þar af leiðandi kominn með þrjú mörk í leiknum og var markahæstur á þeim tímapunkti . Janus Daði sem kom inná í sóknarleik Íslands um miðjan fyrri hálfleikinn skoraði tvö mörk með skömmu millibil og kom íslenska liðinu í 16 - 8 . Þar með höfðu átta leikmenn lagt lóð á vogarskálina við markaskorun íslenska liðsins . Rússar náðu að minnka muninn í 16 - 11 undir lok fyrri hálfleiks en leikmenn Íslands tóku þá aftur við sér og staðan var 18 - 11 í hálfleik . Sigvaldi Björn kom Íslandi sex mörkum yfir með þriðja marki sínum í leiknum og Alexander kom þeirri forystu í sjö mörk með sínu fjórða marki í leiknum . Björgvin Páll Gústavsson varði vel í fyrri hálfleik en hann klukkaði átta bolta á fyrstu 30 mínútum leiksins . Alexander Petersson var markahæsti leikmaður íslenska liðsins í leiknum ásamt Bjarka Má og Sigvalda Birni með sex mörk . Fréttablaðið / EPA Bjarki Már skoraði fyrsta mark seinni hálfleiksins en það var hans þriðja í leiknum . Það var hins vegar smá hikst í sóknarleiknum hjá íslenska liðinu í upphafi seinni hálfleiks og Rússar náðu að minnka muninn í 19 - 13 . Guðmundur Þórður tók leikhlé þegar leikhlé þegar fimm mínútur voru liðnar af seinni hálfleiknum til þess að fara yfir málin og koma skikki á sóknarleikinn . Það skilaði sér í fimmta marki Alexanders í leiknum og staðan orðin 20 - 13 . Janus Daði bætti svo við sínu þriðja marki í leiknum og Sigvaldi Björn því fjórða þar á eftir og íslenska liðið með átta marka forskot , 22 - 14 . Áfram var vörn Íslands feykilega sterk og leikmenn rússneska liðsins fundu fá svör við henni . Janus Daði átti góða innkomu í leikinn en auk þeirra þriggja marka sem hann skoraði skapaði hann fjölmörg færi fyrir samherja sína . Til að mynda næsta mark íslenska liðsins sem var það sjötta hjá Alexander . Arnór Þór hélt svo fullkominni nýtingu sinni áfram af vítalíunnni og kom Íslandi í 24 - 16 og Sigvaldi Björn jók á eymd Rússa með því að koma íslenska liðinu níu mörkum yfir . Viggó Kristjánsson skoraði svo sitt fyrsta mark fyrir Ísland á stórmóti um miðjan seinni hálfleikinn og staðan þá 26 - 19 . Viggó varð þar níundi leikmaður Íslands til þess að skora í leiknum . Viggó hamraði svo járnið á meðan það var heitt og bætti öðru marki sínu við í næstu sókn íslenska liðsins . Hann fiskaði svo víti í sókninni þar á eftir og Arnór Þór skilaði boltanum rétta leið efitr að hafa brennt af vítinu . Góð markvarsla Björgvins Páls Gústavssonar var einn af lyklum þess að Ísland bar sigurorð af Rússum . Fréttablaðið / EPA Sigvaldi Björn jafnaði svo Alexander sem markahæsta leikmanns íslenska liðsins með sex mörk . Viggó hélt svo áfram að láta til sín taka og skoraði tvö mörk í röð . Ísland var níu mörkum yfir , 31 - 22 þegar tæpar tíu mínútur voru eftir af leiknum . Viggó þar með kominn með fjögur mörk í leiknum , jafn mörg og Arnór Þór sem komu á eftir Alexander og Sigvalda Birni sem höfðu látið mest að sér kveða hjá íslenska liðinu . Viktor Gísli Hallgrímsson var kominn inn í íslenska markið þarna og varði þrjú skot á skömmum tíma , þar af eitt vítakast . Bjarki Már blandaði sér í baráttuna um að enda sem atkvæðamestur hjá Íslandi þegar hann skoraði næstu þrjú mörk íslenska liðsins og kom Íslandi í 34 - 23 . Það urðu lokatölur leiksins . Hann var þá kominn með sex mörk í leiknum líkt og Alexander og Sigvaldi Björn . Guðjón Valur Sigurðsson var eini leikmaður Íslands sem tók ekki þátt í leiknum en Guðmundur Þórður náði að rúlla íslenska liðinu vel og dreifa álaginu vel . Það gæti komið sér vel þegar Ísland spilar við Ungverja í lokaumferð riðlakeppninnar . Mörk íslenska liðsins í leiknum : Bjarki Már Elísson 6/2 , Alexander Petersson 6 , Sigvaldi Björn Guðjónsson 6 , Arnór Þór Gunnarsson 4/3 , Viggó Kristjánsson 4 , Janus Daði Smárason 4 , Kári Kristján Kristjánsson 2 , Elvar Örn Jónsson 2 . Varin skot hjá Íslandi : Björgvin Páll Gústavsson 10 , Viktor Gísli Hallgrímsson 6/1 . Danmörk og Ungverjaland mætast svo í seinni leik annarrar umferðarinnar klukkan 19.30 . Fyrir þann leik er Ísland á toppi riðilsins með fjögur stig , Ungverjaland í öðru sæti með tvö stig og Danir og Rússar án stiga .